
                                RAPORT COMUN
asupra  propunerii legislative privind urgentarea procesului de reconstituire a dreptului de proprietate privată asupra terenurilor

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică,amenajarea teritoriului şi echilibru ecologic au fost sesizate spre dezbatere în fond, cu propunerea legislativă privind urgentarea procesului de reconstituire a dreptului de proprietate privată asupra terenurilor, trimisă cu adresa nr.Pl-x 613 din 8 octombrie 2008 şi  înregistrată cu nr.31/972, respectiv, nr.26/2969 din 10 octombrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 30 septembrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.522 din 06.05.2008, a avizat favorabil  propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.1949 din 21.08.2008, nu  susţine adoptarea acestei iniţiative legislative.
              Propunerea legislativă are ca obiect de reglementare instituirea unor măsuri suplimentare privind urgentarea reconstituirii dreptului de proprietate asupra terenurilor, urmând ca Agenţia Domeniilor Statului şi institutele, centrele şi staţiunile de cercetare, să pună la dispoziţia comisiilor locale de fond funciar terenurile neexceptate de la retrocedare aflate în administrarea acestora.
              În conformitate cu prevederile art.61 şi 63 din Regulamentul Camerei Deputaţilor, republicat, membrii celor două Comisii sesizate în fond au examinat propunerea legislativă, expunerea de motive şi documentele care o însoţesc, în şedinţe separate din data de 27 ianuarie, respectiv, 3 februarie 2009. La lucrări au fost prezenţi, în calitate de invitaţi, domnul Pătuleanu Marin – consilier, din partea Ministerului Internelor şi Reformei Administrative şi doamna Ana Maria Valica – director la Agenţia Naţională pentru Restituirea Proprietăţii. 
              La dezbateri au fost prezenţi 15 deputaţi, din totalul de 25 membri ai Comisiei juridice, de disciplină şi imunităţi şi 22 deputaţi, din totalul de 30 membri ai Comisia pentru administraţie publică,amenajarea teritoriului şi echilibru ecologic. 

             În urma dezbaterilor, membri celor două Comisii au hotărât, cu majoritate de voturi (1 vot împotrivă), să propună plenului Camerei Deputaţilor, spre dezbatere şi adoptare, Raportul de  respingere a propunerii legislative privind urgentarea procesului de reconstituire a dreptului de proprietate privată asupra terenurilor, din următoarele considerente:

                   - conform prevederilor iniţiativei legislative, toate terenurile aflate în administrarea Agenţiei Domeniilor Statului ar trebui transmise tuturor comisiilor locale de fond funciar, chiar dacă au fost sau nu au fost formulate solicitări de retrocedare pentru acele terenuri, aspect care creează dificultăţi practice, deoarece aceste terenuri se află în proprietatea publică sau privată a statului, au o destinaţie agricolă sau se află în exploatarea societăţilor naţionale, a institutelor şi staţiunilor de cercetare şi producţie agricolă şi a unităţilor de învăţământ agricol şi silvic.

           - dispoziţiile propuse contravin prevederilor art.3 alin.(3) din Legea nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, potrivit cărora terenurile care urmează a fi retrocedate se transmit de către ADS către comisiile locale, la cererea acestora, în funcţie de solicitările de retrocedare adresate acestor comisii. Dacă există, potrivit legii, o solicitare a comisiilor judeţene pentru transmiterea respectivelor suprafeţe, această transmitere se produce, însă a le transmite comisiilor locale, deşi nu s-au formulat solicitări pentru retrocedarea respectivelor suprafeţe, este lipsit de finalitate practică. 
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                                      PREŞEDINTE,
           Daniel BUDA                                      Sulfina BARBU
                          SECRETAR,                                         SECRETAR,
                  Gabriel ANDRONACHE                              Attila KORODI
Red. Cecilia Păduroiu, consilier
        Roxana Feraru, expert,
        Sofia Chelaru, şef serviciu

PAGE  
1

_968672787.unknown

